Eile eelsõidus Itaalia järel lõpetanud, seejärel vahesõitu läinud nelik Jüri-Mikk Udam, Allar Raja, Tõnu Endrekson ja Kaspar Taimsoo said laupäeval oma sõidus päeva kolmanda ajaga (5.45,47) teise koha. Sõidu võitis 5.43,93ga 500 meetri järel liidriohjad haaranud Leedu, kes koos Eestiga pääses homme kell 15.01 startivasse A-finaali, kus nende vastasteks on eelsõitude parimad Itaalia ja Saksamaa, niisamuti teise vahesõidu kiireimad Poola (5.46,41) ja Saksamaa (5.47,24). Eesti järel finišeerisid vahesõidus Ukraina (5.47,42), Austria (5.56,62) ja väga kiirele algusele lõivu maksnud Rumeenia (5.57,37).
#000000
Neljapaadi kauaaegne eessõudja Taimsoo märkis, et vee pealt naasti hea tundega. "Saime eel- ja vahesõiduga selguse, et meil on olemas kõik elemendid, et teha tugeval tasemel asja: on start, distantsisõit ja kiirenduski lõpus," teadis viljandlane ja pidas võtmeküsimuseks nendest pädevustest terviku loomise võime. "Võistluskogemust sellel koosseisul üleliia pole. Ootame huviga, mis homme saab, mehed on tahtmist täis."
#000001
Õhtul käis nelik kergel neljakilomeetrisel lõdvestustreeningul, mis aitas neil päevasest tippkoormusest kiiremini taastuda.
#000002
Ühepaadil täiskasvanute suurvõistluse tuleristsed saanud Johann Poolak sõudis hommikul C/D-poolfinaalis, kus selgitati, kes pääseb võistlema kohtadele 13-18. Paremasse sõitu viinuks eestlase koht kolme seas, kuid pärnakas oli viies ja leidis end seetõttu veidi tagasihoidlikumast sõidust. D-finaalis oli ta tšehhi Jakub Podrazili (7.04,31) ja leedulase Zygimantas Galisanskise (7.04,65) järel 7.07,17ga kolmas, üldkokkuvõttes 23 atleedi seas 21.
#000003